BILAG 3 - ANNONCERING AF udarbejdelse af oplysningsindsats vedrørende henkastning af filtre til tobaksvarer, der er engangsplastprodukter

# FORMÅL

Miljøstyrelsen (herefter ordregiver) skal have udført en opgave vedrørende udarbejdelse og udførsel af en oplysningsindsats om henkastning af filtre til tobaksvarer, der er engangsplastprodukter.

Ordregiver inviterer hermed interesserede egnede virksomheder til at afgive tilbud på løsning af denne opgave. Ordregivers krav til egnethed findes i annoncen på [www.udbud.dk](http://www.udbud.dk).

# OPGAVENS OMFANG

Annonceringen omfatter indkøb af udarbejdelse og udførsel af en oplysningsindsats vedrørende henkastning af filtre til tobaksvarer, der er engangsplastprodukter. Opgaven er nærmere beskrevet i bilag 1.

# PERSONDATA

Ordregiver behandler personoplysninger i forbindelse med indhentelse af tilbud, typisk kontaktoplysninger for en eller flere medarbejdere hos tilbudsgiver. Databeskyttelsesforordningen giver rettigheder til de registrerede, og ordregivers behandling af personoplysninger er beskrevet i privatlivspolitikken på https://mim.dk/ministeriet/om-ministeriet/privatlivspolitik/.

Tilbudsgiver bedes sammen med tilbuddet indgive en erklæring om underretning om behandling af personoplysninger i forbindelse med annonceringen, jf. bilag 3. Erklæringen skal udfyldes og underskrives af tilbudsgiver.

# PROCEDURE FOR ANNONCERINGEN

Ordregiver annoncerer opgaven i overensstemmelse med udbudslovens afsnit V, da ordregiver har vurderet, at der er tale om en kontrakt, der ikke har klar grænseoverskridende interesse.

Der er tilrettelagt nedenstående proces for afgivelse af tilbud.

## Annonceringsmateriale

Materialet, der danner grundlag for afgivelse af tilbud, består af følgende:

Annonceringsbetingelser (dette dokument)

Bilag 1 – Ordregivers kravspecifikation/opgavebeskrivelse

Bilag 2 - Ordregivers kontraktudkast med standardbetingelser

Bilag 4 - Erklæring om persondataunderretning

## Afgivelse af tilbud

Tilbudsgiver skal udarbejde et skriftligt tilbud. Der kan kun afgives ét tilbud pr. tilbudsgiver.

Tilbuddet må maksimalt udgøre 10 sider. Sider ud over det maksimale antal vil ikke indgå i evalueringen. I det tilfælde, at der afleveres mere end det angivne antal sider, vil der alene blive lagt vægt på de første 10 sider.

Tilbud skal være modtaget senest på det beskrevne tidspunkt i pkt. 8. Tidsplan. Tilbud modtaget efter dette tidspunkt vil ikke blive taget i betragtning.

Tilbud skal sendes skriftligt til Lucas Christian Montagne, luchm@mst.dk.

Tilbuddet skal indeholde beskrivelser i forhold til nedenstående kriterier for tildeling, og det er de punkter, som tilbuddene efterfølgende vil blive vurderet på baggrund af.

Tilbudsmaterialet skal være på dansk.

Tilbudsgiver skal vedstå sit tilbud i 1 måned regnet fra tilbudsfristen.

Tilbudsgivers omkostninger forbundet med at afgive tilbuddet er ordregiver uvedkommende, herunder også hvis ordregiver måtte beslutte at aflyse annonceringen uden tildeling af kontrakt.

Ordregiver er ikke forpligtet til at tilbagelevere tilbuddet til tilbudsgiver.

## Forhandling

Ordregiver forbeholder sig retten til at forhandle på baggrund af de modtagne tilbud, hvis ordregiver vurderer, at der er behov herfor.

## **Tildeling**

Opgaven har en maksimal pris på 900.000 kr. ekskl. moms. Der konkurreres på kvalitet til prisen.

Ordregiver vil i forbindelse med tildelingen af kontrakten lægge følgende kriterier for tildeling til grund:

* Opgaveløsning/tilgang/metode (vægtning 60 pct.): Tilbudsgiver skal beskrive, hvordan de vil gribe opgaven an, samt beskrive en overordnet plan for projektets gennemførelse. Det tillægges positiv betydning i vurdering af kriteriet, i hvor høj grad beskrivelsen opfylder ordregivers behov som beskrevet i kravspecifikationen*.*
* Faglige kompetencer for det udførende team (vægtning 30 pct.): Tilbudsgiver skal sende CV'er indeholdende relevante faglige kvalifikationer og erfaringer for deltagerne i det team, der skal stå for opgavens løsning og referencer til tidligere udførte opgaver af samme karakter. Der må maksimalt afleveres fire CV'er. Hvert CV må maksimalt udgøre én A4-side. Det tillægges positiv betydning, at det team, der skal løse opgaven, har erfaring med løsning af lignende opgaver.
* Pris og kvalitet (vægtning 10 pct.): Tilbudsgiver skal give en fast pris på opgaveløsningen. Det tillægges positiv betydning, hvor god en sammenhæng der er mellem kvalitet og den tilbudte pris. Opgaven har en maksimal pris på 900.000 kr. ekskl. moms.

# TILBUDSEVALUERING

Efter tilbudsfristens udløb, vil der blive foretaget en evaluering af indholdet af de modtagne tilbud, og på baggrund af de angivne kriterier ovenfor besluttes det, hvilken tilbudsgiver der skal have tildelt kontrakten.

Der vil være tale om en samlet vurdering af de ovenfor anførte kriterier.

Alle tilbudsgivere vil blive underrettet samtidig og hurtigst muligt om, hvilken afgørelse der er truffet angående tildeling af kontrakten. Ordregiver planlægger at indgå kontrakten i forlængelse af beslutningen om tildeling.

## Kontraktindgåelse

Kontrakten indgås på baggrund af udkastet i Bilag 2.

Kontrakten fastlægger de forpligtelser og rettigheder, der vil være gældende mellem parterne i forbindelse med løsning af den opgave, der er omfattet af denne annoncering. Det bemærkes, at kontraktudkastets grundlæggende vilkår ikke kan ændres.

Tilbudsgivers standardvilkår vil ikke være en del af kontraktgrundlaget.

# SPØRGSMÅL

Eventuelle spørgsmål til materialet eller processen kan stilles skriftligt til Lucas Christian Montagne, luchm@mst.dksenest på det beskrevne tidspunkt i pkt. 8. Tidsplan. Spørgsmål modtaget efter dette tidspunkt vil ikke blive besvaret.

Spørgsmål vil blive besvaret skriftligt og hurtigst muligt, efter de er modtaget.

Såvel spørgsmål som svar vil blive uploadet i anonymiseret form på [www.udbud.dk](http://www.udbud.dk).

# KONTAKTOPLYSNINGER

Ordregiver er:

Miljøstyrelsen, Tolderlundsvej 5, 5000, Odense C

Kontaktperson: Lucas Christian Montagne, [luchm@mst.dk](mailto:luchm@mst.dk)

# TIDSPLAN

Annonceringen forventes gennemført i henhold til nedenstående tidsplan. Der gøres opmærksom på, at ordregiver forbeholder sig ret til at foretage ændringer. Ændringer vil blive meddelt alle tilbudsgiverne.

|  |  |
| --- | --- |
| *Tirsdag d.30. maj, 2023* | Offentliggørelse af annoncen på udbud.dk |
| *Tirsdag kl.10:00, d.20. juni, 2023* | Frist for at stille spørgsmål |
| *Tirsdag kl.10:00, d.27. juni, 2023* | **Frist for afgivelse af tilbud** |
| *Tirsdag d.11. juli, 2023* | Forventet tilbagemelding til tilbudsgiverne |
| *Onsdag d.12. juli, 2023* | Forventet kontraktunderskrivelse og opstartsmøde |
| *Fredag d.20. oktober, 2023* | Materiale til oplysningsindsatsen er færdigudarbejdet og udrulningen planlagt |
| *Mandag d.11. december, 2023* | Frist for leverance af afrapportering til godkendelse hos Miljøstyrelsen. |